text: Granat i lufthavnspassagers taske 
  07 april 2015 kl. 09.11
  En 29-årig mand blev mandag stoppet i Sønderborg Lufthavn med en granat i tasken.
  Syd- og Sønderjyllands Politi blev mandag eftermiddag kaldt ud til Sønderborg Lufthavn, da man i lufthavnens sikkerhedskontrol havde opdaget en granat i en passagers bagage.
  Det viste sig at være en gammel granat, som den 29-årige passager havde fundet på Kær Halvø ved Sønderborg. Granaten er formentlig tysk og fra Anden Verdenskrig.
  Politiet kunne ved gennemlysningen ikke konstatere, hvorvidt granaten var farlig eller ej. Derfor blev militære sprængningseksperter tilkaldt for at fjerne og sprænge granaten.
  Politiet afventer en såkaldt farlighedserklæring, der skal fortælle, hvorvidt granaten reelt var farlig eller ej.
  Såfremt det viser sig at være en farlig granat, kan den 29-årige mand risikere en sigtelse for overtrædelse af våbenloven og evt. overtrædelse af straffelovens § 252.
  